Alfred Skar

Alfred Richard Otelius Skar (1896–1969) var en norsk pressemann, redaktør og politiker, hjemmehørende i NKP og AP.

Han jobbet som fisker, gårdbruker og anleggsarbeider, men ble tidlig engasjert i arbeiderpressen. I 1918 ble han redaktør for Folkets Frihet og i 1919 av Folkeviljen i Harstad. I 1922 ble han så konstituert redaktør i Nordlands Framtid. Året etter ble han formann i Nordland fylkes Arbeiderparti.

Ved den politiske splittelsen i Arbeiderpartiet dette året fulgte han NKP. Han ble formann i Nordland NKP, og hadde dette vervet fra 1924 til 1926. Han satt som medlem av partiets landsstyre fra 1923 og  i sentralstyret fra 1925. Skar sto som stortingskandidat på partiets lister både i 1927 og 1930, henholdsvis som førstekandidat for Nordland og andrekandidat for Akershus.

I to perioder satt han som redaktør for partiets avis i Svolvær, Friheten. Han ledet avisen i årene 1923 - 1927 og i 1928.

I 1928 meldte han seg ut av NKP og inn i AP, men fant snart veien tilbake til kommunistpartiet. Han arbeidet så i partiets forlag fram til 1933. Senere ble han igjen AP-medlem.

Under krigen var Skar aktiv i motstandsarbeidet, og arbeidet i den illegale avisen Fri Fagbevegelse. Fra høsten 1943 var han en tid redaktør for avisen, etter at den forrige redaktøren måtte flykte fra landet.Side 58. Hans Luihn: Den frie hemmelige pressen, Nasjonalbiblioteket (1999) ISBN 82-7965-010-5

Etter krigen arbeidet Skar som redaktør ved LOs presse- og informasjonskontor.Side 295-296. Einhart Lorenz: Det er ingen sak å få partiet lite. NKP 1923–1931, Pax, Oslo (1983) ISBN 82-530-1255-1

 Bibliografi 
 Fangstmenn på ishavet, Tiden, Oslo 1935
 Lofotkarer, Tiden, Oslo 1936
 Gard skal det bli : roman, Tiden, Oslo 1938
 Arbeidernes ungdomsfylking under okkupasjonen 1940-1945, DNAs forlag, Oslo 1946 
 Den sosialistiske ungdomsbevegelse i Norge, Arbeidernes Ungdomsfylking, Oslo 1947
 Fagorganisasjonen under okkupasjonen, Arbeidernes faglige landsorganisasjon i Norge, Tiden, Oslo 1949 
 Norsk Lokomotivmannsforbund gjennom 60 år, NLF, Oslo 1953
 Fagbevegelsen - en av demokratiets hjørnesteiner, Arbeidernes opplysningsforbund, Oslo 1957
 Norsk fagbevegelse : dens oppbygging og virkemåte, LO, Oslo 1963
 Bank nevan og ta deg ei skrå, novellesamling, Tiden, Oslo 1966

 Referanser 

Kategori:Norske redaktører
Kategori:Norske sakprosaforfattere
Kategori:Medlemmer av NKPs sentralstyre
Kategori:NKP-politikere i Nordland
Kategori:Ap-politikere i Nordland
Kategori:Personer fra Sørfold kommune
Kategori:Norske motstandsfolk under andre verdenskrig